CELEX: 62019TN0345
Language: hr
Date: 2019-06-10 00:00:00
Title: predmet T-345/19: Tužba podnesena 10. lipnja 2019. — Santini protiv Parlamenta

5.8.2019   
            
            
               HR
            
            
               Službeni list Europske unije
            
            
               C 263/51
            
         
      Tužba podnesena 10. lipnja 2019. — Santini protiv Parlamenta
      (predmet T-345/19)
      (2019/C 263/59)
      Jezik postupka: talijanski
      
         Stranke
      
      
         Tužitelj: Giacomo Santini (Trento, Italija) (zastupnik: M. Paniz, odvjetnik)
      
         Tuženik: Europski parlament
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi priopćenje Glavne uprave za financije Europskog parlamenta, kojime se implementira Odluka br. 14/2018 od 12. srpnja 2018. Ufficio di Presidenza della Camera dei Deputati (Ured predsjedništva Zastupničkog doma Talijanske Republike) i/ili Odluka br. 6/2018 Consiglio di Presidenza del Senato della Repubblica italiana (Vijeće predsjedništva Senata Talijanske Republike) i, u svakom slučaju,
               
            
                  —
               
               
                  poništi ponovno određivanje i ponovno izračunavanje doživotne rente koje je odobrio Europski parlament;
               
            
                  —
               
               
                  posljedično tomu, utvrdi i proglasi pravo tužitelja na zadržavanje predmetne doživotne rente u stečenim iznosima dospjelim na temelju propisa koji je prethodio Odluci br. 14/2018 Ureda predsjedništva Zastupničkog doma Talijanske Republike i Odluci br. 6/2018 Vijeća predsjedništva Senata Talijanske Republike i naloži Europskom parlamentu da tužitelju isplati sve neosnovano zadržane iznose uvećane za monetarnu revalorizaciju i zakonske kamate od dana zadržavanja iznosa do isplate, kao i
               
            
                  —
               
               
                  naloži Europskom parlamentu da postupi po presudi i trenutačno i potpuno uspostavi prvotni iznos doživotne rente, kao i naknadu svih šteta, ako i u mjeri u kojoj se pokaže da ih duguje tužitelju.
               
            
                  —
               
               
                  u svakom slučaju, naloži Parlamentu plaćanje troškova, odvjetničkih naknada uvećanih za PDV, davanja, poreze i paušalne troškove.
               
            
         Tužbeni razlozi i glavni argumenti
      
      U potporu tužbi, tužitelj ističe osam razloga:
      
                  1.
               
               
                  Prvi tužbeni razlog odnosi se na povredu iznimne nadležnosti Ureda predsjednika Europskog parlamenta.
                  Tužitelj ističe nezakonitost ponovnog izračuna europske doživotne rente koja je provedena jednostrano i na retroaktivan i stalan način na temelju utvrđene (nepostojeće) automatske primjene Odluke br. 14/2018 Zastupničkog doma Talijanske Republike, bez prethodnog odgovarajućeg vijećanja Ureda predsjednika Europskog parlamenta, kojem inače pripada potpuna nadležnost u tom području (članak 25. Unutarnjeg pravilnika Europskog parlamenta).
               
            
                  2.
               
               
                  Drugi tužbeni razlog odnosi se na povredu unutarnjih propisa Europskog parlamenta.
                  Tužitelj ističe nezakonitost ponovnog izračuna europske doživotne rente koji se protivi članku 1. aneksa III. Pravilnika o troškovima i naknadama Europskog parlamenta koji je bio na snazi do 2009. Kada je zastupnik u Europskom parlamentu završio svoj mandat, njegovo socijalno osiguranje se konačno određuje prema uvjetima koji su tada propisani za talijanske nacionalne zastupnike. Eventualne promjene tih uvjeta, koje se dogode tijekom godina, ne mogu retroaktivno utjecati na situaciju koju je Europski parlament već definirao i okončao uvjetima koje su bili na snazi u trenutku stjecanja prava, s obzirom na to da Zastupnički dom Talijanske Republike od tog trenutka više nema nikakve ovlasti u tom pogledu.
               
            
                  3.
               
               
                  Treći tužbeni razlog odnosi se na povredu članka 28. Statuta zastupnika.
                  Tužitelj ističe nezakonitost ponovnog izračuna europske doživotne rente koji se protivi članku 28. Statuta europskih zastupnika i člancima 75. i 76. njegovih provedbenih mjera, kojima se utvrđuje da prava stečena prije stupanja na snagu novog Statuta ostaju konačno stečena i poštovana po uvjetima koji su tada predviđeni. Prema tužitelju, od tih se zaštitnih klauzula ne može odstupiti, a pogotovo ne pukom odlukom Ureda predsjedništva Zastupničkog doma Talijanske Republike koja ima retroaktivnu i trajnu prirodu, osim da ih se povrijedi, kao i legitimna očekivanja ovih subjekata da im se doživotna renta ne promijeni na gore, čak retroaktivno i s učinkom primjene različitog sustava izračuna arbitrarno uvedenog retroaktivno.
               
            
                  4.
               
               
                  Četvrti tužbeni razlog odnosi se na sankcionirajuću prirodu ograničavajuće mjere i povredu načela zakonitosti, neretroaktivnosti i nediskriminacije.
                  Tužitelj navodi nezakonitost ponovnog izračuna doživotnih renti s obzirom na to da isti ima sankcionirajuću i diskriminatornu prirodu prema samo jednoj kategoriji subjekata (bivšim talijanskim zastupnicima) i predstavlja čisto simboličku intervenciju s političkom vrijednošću nepovezanu s objektivnim ciljevima štednje; budući da ponovni izračun doživotnih renti izvršen retroaktivno s različitim modalitetima i trajnim učincima određuje neopravdano nejednako postupanje u odnosu na bivše zastupnike u Europskom parlamentu iz drugih država članica, kao i zastupnike u Europskom parlamentu izabrane nakon 2009. te općenito sve druge građane koji se ne podvrgavaju nikakvom ograničavajućem postupanju.
               
            
                  5.
               
               
                  Peti tužbeni razlog odnosi se na povredu članka 1. Protokola br. 1. Europske konvencije za zaštitu ljudskih prava.
                  Prema tužitelju, doživotna renta je ekonomska isplata koja je postala dio osobne imovine zastupnika koji ju primaju ili su stekli uvjete za primanje u budućnosti. Njezino iznenadno smanjenje, tim više ako je posljedica ponovnog izračuna rente učinjenog retroaktivno s različitim kriterijima izvršenja koje je Zastupnički dom Talijanske Republike odredio jednostrano i arbitrarno — ekvivalentno je činjenici oporezivanja osobne imovine zastupnika koje, stoga, ne može biti propisano zakonom i koje, ipak, mora biti opravdano posebnim javnim interesom, koji u ovom slučaju nije naveden ni, u svakom slučaju, postojeći, s obzirom na to da ovo ponovno određivanje doživotnih renti neće proizvesti nikakvu konkretnu uštedu.
               
            
                  6.
               
               
                  Šesti tužbeni razlog odnosi se na povredu načela legitimnih očekivanja, pravne sigurnosti i zaštite stečenih prava.
                  Tužitelj ističe nezakonitost zbog očite povrede načela sigurnosti propisa i odnosa, kao i legitimnog očekivanja zaštite stečenih prava. Prema njegovu mišljenju, ponovni izračun rente djeluje retroaktivno, namećući unazad različite načine za određivanje rente, koji dovode do smanjenja (u predmetnom slučaju 50 % manje), definitivno i trajno, nakon što je korisnik stekao pravo dugo prije donošenja spomenute odluke. Na taj način radikalno se izdaje prirodno i legitimno povjerenje primatelja u učinkovitost i stabilnost doživotne rente, bez ikakvog primjerenog razloga koji bi mogao opravdati tako radikalan i trajan učinak na situacije koje su ostvarene i zaključene već dulje vrijeme.
               
            
                  7.
               
               
                  Sedmi tužbeni razlog odnosi se na povredu načela razumnosti, jednakog postupanja, nediskriminacije i solidarnosti.
                  Tužitelj navodi nezakonitost intervencije koja je usvojena bez obrazloženja svojih razloga i ciljeva, prelazeći granice iznimnosti i pristanka, što dovodi to očite protivnosti načelu društvene jednakosti i razumnosti.
               
            
                  8.
               
               
                  Osmi tužbeni razlog odnosi se na daljnje razloge kršenja načela razumnosti, proporcionalnosti, jednakosti postupanja, nediskriminacije i solidarnosti.
                  Stranka ističe nezakonitost predmetne intervencije s obzirom na to da je suprotna načelima razumnosti, proporcionalnosti, solidarnosti, jednakog postupanja jer: 1. retroaktivno nameće sustav doprinosa subjektima kojima je renta bila isplaćivana dugo vremena prije Odluke br. 14/2018. Zastupničkog doma Talijanske Republike, ako čak ne i prije stupanja na snagu sustava doprinosa s tzv. Reformom Dini (1996.); 2. mijenja pravni status doprinosa koji se isplaćuju bivšim zastupnicima bez, osim toga, određivanja merituma direktnih nameta koje je Dom zadržao kao zamjenu za namete; 3. nameće retroaktivnu primjenu sustava doprinosa koji nema ništa s doprinosima ni u načinu ni u svrsi, 4. radi iracionalnu i pogrešnu primjenu koeficijenata za promjenu i vjerojatnih kriterija za izračun, pozivajući se na već poznatu prošlost, a ne na budućnost, 5. izdaje jasnu namjeru izjednačavanja doživotnih renti sa socijalnim osiguranjem javnih radnika, dok je u stvarnosti riječ o primanjima različite prirode.